<classify> VIONGOZI mbalimbali akiwamo, Rais John Magufuli, wamewasilisha salamu za pole kwa familia ya Mhariri wa Habari wa Gazeti la Jamhuri, Godfrey Dilunga, aliyefariki dunia alfajiri ya Septemba 17, mwaka huu kwa maradhi ya tumbo. Dilunga alilazwa Hospitali ya Taifa ya Muhimbili MNH Septemba 9, mwaka huu, akitokea Hospitali ya Rufaa ya Mwananyamala kutokana na matatizo ya maumivu ya tumbo. Akisoma salamu za pole za Rais Magufuli kwenye shughuli ya kuaga mwili wa Dilunga katika viwanja vya Mnazi Mmoja, Dar es Salaam jana, Waziri wa Habari, Utamaduni, Sanaa na Michezo, Dk Harrison Mwakyembe, alisema Rais amepokea msiba huo kwa mshtuko na simanzi kubwa. Alisema Rais ameelezea kifo cha mwanahabari huyo kuwa ni pigo kubwa kwa tasnia ya habari kwani imepoteza mwandishi mahiri, mwenye msimamo na asiyeyumba. Dilunga ni mwandishi pekee ambaye alifanya mahojiano maalum na Rais Magufuli wakati wa kampeni za Uchaguzi wa mwaka 2015 wakati huo akiwa mgombea urais wa CCM Mbali na salamu hizo za pole za Rais, pia waandishi wa habari na viongozi mbalimbali walihudhuria shughuli hiyo na kutoa salamu za pole. Waziri wa Mambo ya Nje na Ushirikiano wa Kimataifa wakati wa Serikali ya Awamu ya Nne, Benard Membe, alisema alimfahamu Dilunga kuanzia mwaka 2005 kwani alikuwa ni miongoni mwa waandishi waliosaidia serikali ya awamu ya nne kuingia madarakani kupitia kampeni za urais za uchaguzi mkuu. Dilunga hakuburuzwa na mtu, alisimamia haki, tunapomuaga leo Mungu atusaidie kukumbuka tumepoteza shujaa, waandishi muige mfano wake, alisema. Kwa upande wake, Katibu wa Itikadi na Uenezi wa Chama Cha Mapinduzi CCM, Humphrey Polepole, alisema Dilunga alisimamia misingi ya taaluma na hakukubali kuyumbishwa na alitumia kalamu yake vyema kuelimisha na kukosoa kwa haki. Alisema kutokana na weledi wake ndio maana mwaka 2015 walimruhusu kumuhoji mgombea wa urais wa chama hicho, Magufuli ambaye kwa sasa ni Rais wa Tanzania. Naye Kiongozi wa Chama cha ACT-Wazalendo, Zito Kabwe, alisema Dilunga alisimamia maadili ya kazi yake na alikuwa akikosoa kwa haki.Hatukua tunapatana sana na Dilunga kwenye mwelekeo wa siasa, alikua akikuchapa kwenye taha- riri unaweza kumtafuta umshugulikie, alisema. Naibu Katibu Mkuu wa Chadema Zanzibar, Salumu Mwalimu, alisema Dilunga alikuwa rafiki wa karibu wa chama hicho na ndicho kilichomuibua na baadaye uwezo wake kukubalika na CCM. Nao waandishi wa habari mbalimbali kwa nyakati tofauti, walieleza kifo cha Dilunga ni pigo kubwa kwa tasnia ya habari nchini na kutaka mema yake yote aliyoacha kuigwa na waandishi wengine waliobaki. Mwili wa Dilinga 43 utazikwa leo saa 8:00 mchana katika makaburi ya Bigwa mkoani Morogoro.  <topic>: kitaifa 